**Pályázati feltételek és bírálati szempontok**

**A Duna-Ipoly Nemzeti Parki Termék védjegy használatához**

**A védjegy**

A Duna-Ipoly nemzeti parki védjegyet az 1. számú melléklet tartalmazza.

**A védjegy célja**

1. A Nemzeti Parki Termék védjegy (a továbbiakban: védjegy) alkalmazásának elsődleges célja a természetvédelmi oltalom alatt álló területeken működő helyi vállalkozások, gazdálkodók, gazdálkodó szervezetek támogatása, az eladásra szánt termékeik megbecsülésének növelése, piaci lehetőségeinek bővítése.
2. A védjegy alkalmazásának célja továbbá, a környezettudatosság növelése, a természetvédelem társadalmi megítélésének általános javítása, valamint a térségi, természetvédelmi, vidékfejlesztési és gazdasági együttműködések erősítése.
3. A térség természeti, táji és kulturális sajátosságainak, helyi hagyományainak megőrzése és népszerűsítése.

**A védjegy használati jogának megszerzése**

A védjegy használati jogának megszerzéséhez pályázatot kell benyújtani, amely tartalmazza az   
5. számú mellékletben található védjegyhasználati kérelmet. A pályázóknak egyszeri regisztrációs díjat kell fizetni, amely fedezi a bírálat költségeit. A regisztrációs díj összege 1-5 termék esetén bruttó   
2 000 Ft, ezen felül minden további termék beküldése bruttó 500 Ft (fizetés átutalással: Magyar Államkincstár 10032000-01711813. Közlemény: Védjegypályázat; Név, Számlázási cím.) A befizetés tényét a pályázat benyújtásáig kell igazolni; a regisztrációs díjat sikertelen pályázat esetén nem térítjük vissza. A pályázat benyújtásának módját, helyét és idejét a pályázati felhívás tartalmazza  
 (3. számú melléklet).

**Pályázók köre**

Mindazok az őstermelők, kistermelők, vállalkozók, gazdálkodó szervezetek, valamint civil szervezetek, amelyek a Duna-Ipoly Nemzeti Park Igazgatóság működési területén tevékenykednek és kereskedelmi forgalomba hozható feldolgozott **élelmiszerekkel, valamint kézműves termékekkel** rendelkeznek. A védjegyoltalom kizárólag az 4. számú mellékletben foglalt áruosztályokra terjed ki.

Kizárásra kerül a pályázatból mindaz,

1. akit az elmúlt 5 évben természetkárosítás, hulladékgazdálkodás rendjének megsértése, vagy környezetkárosítás miatt bíróság jogerősen elmarasztalt,
2. akinek felelősségét az elmúlt 2 évben szabálysértési eljárásban természetvédelmi szabálysértés elkövetése miatt jogerősen megállapították,
3. akivel szemben – természetes vagy jogi személyként, vagy jogi személyiség nélküli társaságként – jogerősen természetvédelmi, környezetvédelmi, állategészségügyi vagy élelmiszerlánc biztonsági bírságot szabtak ki, az azt követő 2 évig,
4. aki felszámolási, végelszámolási vagy csődeljárás alatt áll,
5. akinek 60 napnál régebben lejárt köztartozása áll fenn,
6. akivel szemben a védjegyjogosult 60 napnál régebben lejárt követelést tart nyilván,
7. akivel szemben a védjegyhasználati szerződést szerződésszegés miatt felmondták, az azt követő legalább 1, legfeljebb 5 évig.

**A pályázatok elbírálása**

A beérkező pályázatokat előzetesen a Földművelésügyi Miniszter által megjelölt szakmai felügyeletet ellátó szerv ellenőrzi, majd a termékmintákkal együtt a Nemzeti Parki Tanúsítványi Bizottság (NPTB) értékeli, amelynek elnöke a nemzeti park igazgatója, tagjait pedig az igazgató kéri fel.

**Értékelési alapelvek**

Az NPTB a bírálatot az alábbi általános értékelési szempontok figyelembevételével végzi el:

1. a termék, illetve az alapanyag előállítása a Duna-Ipoly Nemzeti Park Igazgatóság működési területén természetvédelmi oltalom alatt álló vagy Natura2000 besorolású területen történjen.

*Kézműves termékek esetében:* az alapanyag helyben, illetve amennyiben ez nem lehetséges, Magyarországon kerüljön beszerzésre; a termék előállítása a Duna-Ipoly Nemzeti Park Igazgatóság működési területén lévő védett természeti területen, Natura 2000 területen, vagy ezen külterületekhez tartozó településeken történjen (a településlistát a 2. számú melléklet tartalmazza);

*Húsból készült szárazáru termékek esetében a fentieken felül:* előnyt jelent, amennyibenaz alapanyag extenzív gyepgazdálkodásra alapozott, kiemelten legeltetéses állattartásból származzon;

1. a termék elsősorban helyi nyersanyagokból készüljön, és túlnyomóan ne tartalmazza tájidegen, illetve termőhely-idegen állat/növény származékát;

*Kézműves termékek esetében a fentieken felül:* előnyt jelent, amennyiben a terméken minél teljesebben megjelenik a helyi hagyományos forma- és díszítményvilág;

1. a gyártó vagy a szolgáltató tevékenységének végzését a térség munkaerő kínálatára alapozza;
2. a termék a minőségével, megjelenésével vagy más kivételes tulajdonságával jól reprezentálja a térség természeti, táji és kulturális sajátosságait;
3. a pályázó a tevékenységét a helyi hagyományokra és helyi sajátosságokra alapozva végezze;
4. a pályázó tevékenysége mintaértékű legyen más termelők, szolgáltatók részére;
5. a termék, szolgáltatás megfeleljen a hazai és európai uniós normáknak, szabályoknak, és az illeszkedjen a fenntartható fejlődés elvéhez.
6. Szürke marha alapanyagú termékek esetében a „Magyar szürke marha hús” OFJ (NÉBIH-ENAR 2155) hatósági regisztráció; a feldolgozott egyedek tekintetében pedig a Magyar Szürke Szarvasmarhát Tenyésztők Egyesület fajtaazonossági igazolásának megléte szükséges.

* *Borok esetében kötelező termékjellemzők az előállítás során:*
* A bor az Észak-dunántúli borrégióból származik (Etyek-Budai borvidék, Neszmélyi borvidék, Móri borvidék), ezen belül az alapanyag és a termék előállítása egyaránt a Duna-Ipoly Nemzeti Park Igazgatóság működési területén természetvédelmi oltalom alatt álló vagy Natura 2000 besorolású területhez köthető.
* A bor a magyar bortörvény szerinti forgalomba hozatali engedéllyel rendelkezik, és annak megfelelő jelölést alkalmaz a termelő a csomagoláson.
* A szőlő 5 évnél idősebb korú ültetvényről származik.
* A bor alapanyaga a pincészet saját területéről származik – birtokbor.
* A szőlőre csak zöld jelzésű növényvédő szereket használtak. Nem használtak a szőlő termesztésénél műtrágyát, rovarölő és gyomirtó szereket (kivétel: indokolt esetek,   
  pl. karantén előírás).
* A must és bor természetes összetétele semmilyen adalék, cukor, sűrítmény, aroma, stb. hozzáadásával vagy célzott technológia alkalmazásával nem módosított (nem engedélyezett pl. a savtompítás és a savemelés).
* A szőlő terhelése nem haladja meg a 8,5 t/hektárt.
* Kizárólag érett és egészséges szőlőből szüretelt, a mustot spontán vagy olyan élesztő használatával erjesztették, amely nem változtatja meg az adott bor természetes illat- és zamatjegyeit.
* Minimum érlelési idő 7 hónap (5 hónap tartály és/vagy hordó + 2 hónap palack).
* A bor palackozott (kiszerelés: 0,5 l, 0,75 l) és kereskedelmi forgalom képes. A bor készlete minimum 500 palack. A borok NÉBIH forgalomba hozatali engedéllyel rendelkeznek.

**Speciális értékelési szempontok**

Az NPTB a beérkezett kérelmeket az alábbi értékelési szempontrendszer alapján rangsorolja.

Előállítás: A termék előállításának módjáról a kérelmező nyilatkozatot nyújt be. Alapvető követelmény a védjegyhasználat során a környezetkímélő vagy annak bevezetését vállaló tevékenység mind a termelés, mind az előállítás során. Tehát a védjegyhasználatból nincsenek kizárva azok, akik egyelőre nem folytatnak környezetkímélő gazdálkodást, de vállalják az arra való átállást. Ilyen módon a védjegyrendszer ösztönzi (önkéntesen vállalható minőségtanúsítási szempontokkal és ingyenes tanácsadási tevékenységgel) a környezetkímélő gazdálkodásra történő átállást.

Csomagolás: Az értékelés figyelembe veszi a termék/termékek csomagolásának módját is. Fontos, hogy se a termék, se annak csomagolása ne szennyezze a környezetet, a termék összetétele élettartamának egyetlen fázisában se legyen káros az egészségre (gyártás, felhasználás, megsemmisítés). A csomagoló anyagok elsősorban újrahasznosított vagy újrahasznosítható, biológiailag lebomló anyagok, főként helyi nyersanyagok legyenek.

Speciális termékjellemzők: Az értékelés kiterjed a termék kivételes (átlag feletti) minőségére, amellyel jól reprezentálja a régiót, a helyi specialitásokat. A termék minőségi sajátosságait a NPTB ítéli meg a termékminta alapján (indokolt esetben fénykép vagy a termék kérvényben megadott tulajdonságainak leírása alapján). A NPTB egy terméket (csomagolásával együtt) a feldolgozás pontossága, működés, eredetiség, esztétikai és érzékszervi tulajdonságok (illat, íz, stb.), valamint környezet- és természetvédelmi szempontok szerint bírál el (összehasonlítva az adott termék átlagos típusával). Előnyként kell kezelni, ha a terméken lévő motívumok összefüggenek a Duna-Ipoly Nemzeti Parkkal vagy az Igazgatóság működési területén természetvédelmi oltalom alatt álló vagy Natura2000 besorolású területtel, vagy a termék ismertetője olyan leírást, magyarázatot, feliratot tartalmaz, amely a származását egyértelműen jelzi. Előnyként kell kezelni, ha a termék elnevezése a régióból származó helyi elnevezést is tartalmaz.

A NPTB a védjegyhasználati engedélyt – egy termék vonatkozásában – abban az esetben adhatja meg, ha a termék és annak termelője egyszerre teljesíti a következő feltételeket:

A védjegyhasználati kérelem (nyilatkozat) 5./I./b. pontjában meghatározott jogosult

• az 5./I./a. pontban szereplő működési terület valamely településén végzi a termék előállítását;

• az 5./I. pontban meghatározott kötelezően teljesítendő (kizáró) feltételek mindegyikének megfelel;

• az 5./II. pontban foglalt a termék előállításának módjáról szóló feltételek legalább egyikének megfelel;

• az 5./III. pontban foglalt kötelezően választható termékjellemzőkkel kapcsolatos feltételek közül legalább tízet megjelöl, továbbá egyes terméktípusok esetében a kérelemben megjelölt kötelező termékjellemzőknek is megfelel;

• az 5./IV. pontban foglalt környezetkímélő csomagolással kapcsolatos feltételek közül legalább kettőnek megfelel;

* az 5./V. pontban megjelölt gyártmánylapot (7. számú melléklet), állati eredetű élelmiszerek esetében, kitöltve a védjegyhasználati kérelemmel együtt benyújtja.

**A védjegy használatának engedélyezése**

A Duna-Ipoly Nemzeti Park Igazgatóság, mint védjegyjogosult a védjegy használatát – pályázat alapján – a 6. számú mellékletben foglalt védjegyhasználati szerződés alapján engedélyezi, amely a Felek bármelyike által lényegesnek tartott szerződési feltételekkel kiegészíthető.

A védjegyhasználatra jogosult számára biztosított előnyök: a *www.dunaipoly.hu* és a *www.nemzetiparkitermek.hu* weboldalakon a Nemzeti Parki Termék és előállítójának feltüntetése; a nemzeti park külső helyszínre történő kitelepülései során megjelenési lehetőség; Nemzeti Parki Termék matrica folyamatos beszerezhetőségének biztosítása (önköltségi áron).

**Védjegyhasználat díja**

A Duna-Ipoly Nemzeti Parki Termék védjegy használata díjtalan, de mint Védjegyjogosult fenntartja a jogot, hogy ezen a későbbiekben módosítson.

**Védjegyhasználat ellenőrzése**

1. A védjegyhasználó által előállított termék és a nyújtott szolgáltatás minősége, megjelenése nem csorbíthatja a védjegyjogosult jó hírnevét.
2. A védjegyjogosult – az NPTB felkérésére és bevonásával – ellenőrzi a kiegészített védjeggyel ellátott áruk, illetve nyújtott szolgáltatások minőségét, illetve a védjegy szerződés- és rendeltetésszerű használatát. Az ellenőrzésről jegyzőkönyvet kell készíteni.
3. Az ellenőrzés rendjét, a védjegyhasználó ellenőrzéshez történő hozzájárulását a védjegyhasználati szerződésben rögzíteni kell.
4. A védjegyjogosult a védjegyhasználati szerződés lejártakor köteles ellenőrizni, a védjegyhasználati szerződésben foglaltak betartását.

**Védjegyhasználati jog megsértése**

1. A védjegyhasználati szerződés megszegése esetén az abban foglalt szankciókat kell alkalmazni.
2. A védjegyjogosult az NPTB javaslata alapján a védjegyhasználót a védjegyhasználati pályázati eljárásból – a szerződésszegés súlyától függően – legalább egy, legfeljebb öt évre terjedő időtartamra kizárhatja.

**Védjegyhasználati szerződés meghosszabbítása**

1. A védjegyhasználati szerződés lejártát megelőzően a védjegyhasználó a szerződésben foglaltak szerint kérheti annak meghosszabbítását a védjegyjogosulttól.
2. A védjegyjogosult a szerződés meghosszabbításáról az NPTB javaslata alapján dönt.

**Védjegyhasználati jog megszűnése**

1. Védjegyhasználati szerződést legkevesebb egy, legfeljebb öt évre lehet kötni.
2. A védjegyhasználati jog megszűnik, ha a Védjegyhasználó a védjegy használatáról bármilyen okból lemond.

(3) A védjegyhasználati szerződést az abban foglaltak szerint lehet megszüntetni.